กฎกระทรวงการนำคนต่างด้าวมาทำงานกับนายจ้างในประเทศ พ.ศ. 2559

กฎกระทรวง

กฎกระทรวง
การนำคนต่างด้าวมาทำงานกับนายจ้างในประเทศ
พ.ศ. ๒๕๕๙[๑]

อาศัยอำนาจตามความในมาตรา
๕ วรรคหนึ่ง และมาตรา ๖ วรรคสอง
แห่งพระราชกำหนดการนำคนต่างด้าวมาทำงานกับนายจ้างในประเทศ พ.ศ. ๒๕๕๙
รัฐมนตรีว่าการกระทรวงแรงงานออกกฎกระทรวงไว้ ดังต่อไปนี้

ข้อ
๑  ในกฎกระทรวงนี้
นายจ้าง หมายความว่า
นายจ้างตามกฎหมายว่าด้วยการคุ้มครองแรงงาน
และให้หมายความรวมถึงบุคคลธรรมดาหรือนิติบุคคลที่ประสงค์จะนำคนต่างด้าวมาทำงานในประเทศกับตนด้วย
ผู้รับอนุญาต หมายความว่า
ผู้ได้รับใบอนุญาตนำคนต่างด้าวมาทำงานกับนายจ้างในประเทศ
อธิบดี หมายความว่า อธิบดีกรมการจัดหางาน

ข้อ
๒  การแจ้งหรือการยื่นคำร้องตามกฎกระทรวงนี้
ให้กระทำ ณ ท้องที่อันเป็นภูมิลำเนาของนายจ้าง ดังต่อไปนี้
(๑)
ในเขตกรุงเทพมหานคร ให้แจ้งหรือยื่น ณ สำนักบริหารแรงงานต่างด้าว
หรือสำนักงานจัดหางานกรุงเทพมหานครพื้นที่ กรมการจัดหางาน
(๒)
ในจังหวัดอื่น ให้แจ้งหรือยื่น ณ สำนักงานจัดหางานจังหวัด
การแจ้งหรือการยื่นคำร้องตามกฎกระทรวงนี้
อธิบดีจะประกาศกำหนดสถานที่ หรือวิธีการอื่นก็ได้

ข้อ
๓  การแจ้งหรือการยื่นคำร้องตามกฎกระทรวงนี้
นายจ้างอาจกระทำด้วยตนเองหรือให้ผู้รับอนุญาตซึ่งได้รับมอบหมายให้กระทำการแทนนายจ้างเป็นผู้ยื่นคำร้องหรือแจ้งก็ได้
ในกรณีผู้รับอนุญาตเป็นผู้แจ้งหรือยื่นคำร้อง
ให้ยื่นสัญญาการนำคนต่างด้าวมาทำงานกับนายจ้างในประเทศเพื่อประกอบการพิจารณาด้วย

หมวด ๑
การแจ้งความต้องการจ้างคนต่างด้าว

ข้อ
๔  นายจ้างซึ่งประสงค์จะนำคนต่างด้าวมาทำงานกับตนเองในประเทศตามกฎหมายว่าด้วยการนำคนต่างด้าวมาทำงานกับนายจ้างในประเทศ
ให้แจ้งความต้องการจ้างคนต่างด้าวตามแบบที่อธิบดีกำหนดโดยประกาศในราชกิจจานุเบกษา
พร้อมด้วยเอกสารและหลักฐานตามที่กำหนดไว้ในแบบดังกล่าว

ข้อ
๕  เมื่อพนักงานเจ้าหน้าที่ได้รับแจ้งความต้องการจ้างคนต่างด้าว
พร้อมด้วยเอกสารและหลักฐานตามข้อ ๔ ถูกต้องและครบถ้วนแล้ว
ให้พนักงานเจ้าหน้าที่ออกใบรับให้แก่ผู้แจ้ง
และให้หน่วยงานที่ได้รับแจ้งประชาสัมพันธ์เป็นเวลาไม่น้อยกว่าสามสิบวันให้คนไทยเข้าทำงานนั้น
เว้นแต่นายจ้างแสดงหลักฐานว่าได้เปิดโอกาสให้คนไทยเข้าทำงานนั้นแล้ว เช่น
หลักฐานแสดงว่านายจ้างได้ประกาศรับสมัครในสื่อสาธารณะเป็นเวลาไม่น้อยกว่าสามสิบวันให้คนไทยเข้าทำงานดังกล่าว
หรือได้ใช้บริการจัดหางานของรัฐหรือเอกชนแล้วเป็นเวลาไม่น้อยกว่าสามสิบวัน
แต่ไม่สามารถหาคนไทยมาทำงานตามที่ต้องการได้
เมื่อได้ดำเนินการตามวรรคหนึ่งแล้ว
ให้พนักงานเจ้าหน้าที่ดำเนินการ ดังต่อไปนี้
(๑)
กรณีมีผู้ประสงค์จะทำงานดังกล่าวให้แจ้งให้ผู้แจ้งทราบ
(๒)
กรณีไม่มีผู้ประสงค์จะทำงานดังกล่าวให้เสนอแบบแจ้งความต้องการจ้างคนต่างด้าวพร้อมด้วยเอกสารและหลักฐานที่ถูกต้องและครบถ้วน
และรายงานผลการดำเนินการดังกล่าวต่อผู้อำนวยการสำนักบริหารแรงงานต่างด้าว
หรือผู้อำนวยการสำนักงานจัดหางานกรุงเทพมหานครพื้นที่หรือจัดหางานจังหวัดเพื่อพิจารณา
และมีหนังสือแจ้งการอนุญาตให้จ้างคนต่างด้าวให้ผู้แจ้งทราบภายในสิบห้าวันนับแต่วันที่ได้รับการเสนอเรื่อง

หมวด ๒
การยื่นคำร้องขอนำคนต่างด้าวมาทำงานกับนายจ้างในประเทศ

ข้อ
๖  นายจ้างที่ได้รับอนุญาตให้จ้างคนต่างด้าวตามข้อ
๕ แล้ว
ให้ยื่นคำร้องขอนำคนต่างด้าวมาทำงานกับนายจ้างในประเทศตามแบบที่อธิบดีกำหนดโดยประกาศในราชกิจจานุเบกษาพร้อมด้วยเอกสารและหลักฐานตามที่กำหนดไว้ในแบบดังกล่าว

ข้อ
๗  เมื่อพนักงานเจ้าหน้าที่ได้รับคำร้องขอนำคนต่างด้าวมาทำงานกับนายจ้างในประเทศ
พร้อมด้วยเอกสารและหลักฐานตามข้อ ๖ ถูกต้องและครบถ้วนแล้ว
ให้พนักงานเจ้าหน้าที่ออกใบรับให้แก่ผู้ยื่นคำร้อง
และให้สำนักบริหารแรงงานต่างด้าว หรือสำนักงานจัดหางานกรุงเทพมหานครพื้นที่
หรือสำนักงานจัดหางานจังหวัด แล้วแต่กรณี
ส่งคำร้องพร้อมด้วยเอกสารและหลักฐานที่ได้รับรองแล้วให้หน่วยงานที่รับผิดชอบของประเทศต้นทาง

ข้อ
๘  เมื่อนายจ้างได้ดำเนินการในประเทศต้นทางเพื่อคัดเลือกและจัดทำบัญชีรายชื่อคนต่างด้าวที่จะเดินทางมาทำงานกับนายจ้างในประเทศไทยแล้ว
ให้นายจ้างยื่นคำขอรับใบอนุญาตทำงานแทนคนต่างด้าวพร้อมชำระค่าธรรมเนียมการทำงานของคนต่างด้าวตามกฎหมายว่าด้วยการทำงานของคนต่างด้าว
เมื่อนายจ้างได้ดำเนินการตามวรรคหนึ่งแล้ว
ให้วางหลักประกันตามที่กำหนดในกฎกระทรวงการขอใบอนุญาต การออกใบอนุญาต
การต่ออายุใบอนุญาต
และการกำหนดหลักประกันในการนำคนต่างด้าวมาทำงานกับนายจ้างในประเทศ พ.ศ. ๒๕๕๙

ข้อ
๙  เมื่อนายจ้างได้ดำเนินการตามข้อ ๘
แล้ว ให้อธิบดีอนุญาตโดยมีหนังสือถึงส่วนราชการที่เกี่ยวข้อง
เพื่อตรวจลงตราประเภทคนอยู่ชั่วคราวและอนุญาตให้อยู่ในราชอาณาจักรเพื่อทำงานแก่คนต่างด้าวตามกฎหมายว่าด้วยคนเข้าเมือง

ข้อ
๑๐  ให้นายจ้างที่ได้ดำเนินการนำคนต่างด้าวมาทำงานในประเทศตามกฎกระทรวงนี้เป็นผู้รับผิดชอบค่าใช้จ่ายในการนำคนต่างด้าวมาทำงาน
เว้นแต่ค่าใช้จ่ายนั้นเป็นค่าใช้จ่ายส่วนตัวของคนต่างด้าว

บทเฉพาะกาล

ข้อ
๑๑  การแจ้งหรือการยื่นคำร้องใดที่ได้ยื่นไว้ก่อนวันที่กฎกระทรวงนี้มีผลใช้บังคับและยังอยู่ในระหว่างการพิจารณาของพนักงานเจ้าหน้าที่
ให้ถือเป็นการแจ้งหรือการยื่นคำร้องตามกฎกระทรวงนี้ โดยอนุโลม
การดำเนินการใด
ๆ เกี่ยวกับการแจ้งหรือการยื่นคำร้องที่ได้ดำเนินการก่อนวันที่กฎกระทรวงนี้มีผลใช้บังคับและยังไม่ได้ปฏิบัติตามที่กฎกระทรวงนี้กำหนด
ให้อธิบดีมีอำนาจสั่งให้ผู้แจ้งหรือผู้ยื่นคำร้องปฏิบัติให้ถูกต้องเพื่อให้เป็นไปตามกฎกระทรวงนี้ได้

ให้ไว้ ณ วันที่ ๓๑
ตุลาคม พ.ศ. ๒๕๕๙
พลเอก ศิริชัย  ดิษฐกุล
รัฐมนตรีว่าการกระทรวงแรงงาน

หมายเหตุ :-
เหตุผลในการประกาศใช้กฎกระทรวงฉบับนี้ คือ โดยที่มาตรา ๖ วรรคสอง
แห่งพระราชกำหนดการนำคนต่างด้าวมาทำงานกับนายจ้างในประเทศ พ.ศ. ๒๕๕๙
บัญญัติให้การนำคนต่างด้าวมาทำงานกับนายจ้างในประเทศเป็นไปตามหลักเกณฑ์ วิธีการ
และเงื่อนไขที่กำหนดในกฎกระทรวง  จึงจำเป็นต้องออกกฎกระทรวงนี้

ปริยานุช/จัดทำ
๒๑ พฤศจิกายน
๒๕๕๙

วิศนี/ตรวจ
๒๑ พฤศจิกายน
๒๕๕๙

[๑] ราชกิจจานุเบกษา
เล่ม ๑๓๓/ตอนที่ ๙๖ ก/หน้า ๑๘/๑๗ พฤศจิกายน ๒๕๕๙